b'\n_START_ARTICLE_\nHoward Cedar\n_START_SECTION_\n\xc5\xbdivljenjepis\n_START_PARAGRAPH_\nRodil se je v New Yorku med drugo svetovno vojno judovskima star\xc5\xa1ema, ki sta v ZDA prebegnila iz Vzhodne Evrope. O\xc4\x8de, Poljak, je delal kot upravnik v tovarni, mati Ukrajinka pa gospodinja. \xc5\xbde zgodaj je pokazal nadarjenost za re\xc5\xa1evanje matemati\xc4\x8dnih problemov in je po kon\xc4\x8dani srednji \xc5\xa1oli vpisal \xc5\xa1tudij fizike na Tehnolo\xc5\xa1kem in\xc5\xa1titutu Massachusettsa, kjer pa je kmalu pri\xc5\xa1el do zaklju\xc4\x8dka, da za to podro\xc4\x8dje ni dovolj natan\xc4\x8den. Po diplomi se je zato preusmeril na medicino. Na Univerzi v New Yorku je bil sprejet v takrat nov kombinirani program za pridobitev nazivov doktorja medicine in doktorja znanosti, ki ga je vpisal tudi zato, ker je zanj dobil \xc5\xa1tipendijo, s katero je razbremenil dru\xc5\xbeinski prora\xc4\x8dun._NEWLINE_Postal je prvi doktorski \xc5\xa1tudent mikrobiologa Jamesa Schwartza, ki se je takrat na univerzi pri\xc4\x8del ukvarjati z nevrobiologijo, natan\xc4\x8dneje molekularnimi mehanizmi tvorjenja spomina pri modelnih nevreten\xc4\x8darjih. Cedarjevo doktorsko delo je bilo kljub temu \xc5\xa1e s podro\xc4\x8dja mikrobiologije, raziskoval je razgradnjo in sintezo asparagina pri bakterijah Escherichia coli ter doktoriral leta 1970. Takrat se je odlo\xc4\x8dil za kariero raziskovalca namesto zdravnika. Po doktoratu se je eno leto usposabljal pri Scwartzevem kolegu, kasnej\xc5\xa1emu nobelovcu Ericu Kandelu, kjer je preu\xc4\x8deval vpliv presnove sekundarnega obve\xc5\xa1\xc4\x8devalca cAMP na tvorjenje spomina pri poskusnih \xc5\xbeivalih, nato pa je dobil polo\xc5\xbeaj raziskovalca pri Nacionalnih in\xc5\xa1titutih za zdravje (NIH) v Bethesdi (Maryland). S tem se je izognil vpoklicu med vietnamsko vojno._NEWLINE_Na NIH je za\xc4\x8del sodelovati z Garyjem Felsenfeldom pri raziskavah takrat \xc5\xa1e nepoznane biolo\xc5\xa1ke funkcije kromatina v evkariontskih celicah. Z uporabo izolirane RNK-polimeraze sta dokazala, da kromatin omejuje gensko prepisovanje z blokiranjem nekaterih mest za vezavo polimeraze. S kasnej\xc5\xa1im nobelovcem Richardom Axlom, ki je takrat pri\xc5\xa1el v Felsenfeldov laboratorij na podoktorsko usposabljanje, sta se nato namenila dokazati, da je ta vloga kromatina specifi\xc4\x8dna \xe2\x80\x93 da torej kromatin blokira oz. dopu\xc5\xa1\xc4\x8da izra\xc5\xbeanje to\xc4\x8dno dolo\xc4\x8denih genov. Pokazala sta, da se gen za globin (dru\xc5\xbeina beljakovin za vezavo kisika) izra\xc5\xbea v kromatinu iz retikulocitov, v kromatinu iz drugih tkiv pa ne.\n_START_SECTION_\nSelitev v Izrael in kasnej\xc5\xa1e delo\n_START_PARAGRAPH_\nPo dveh letih na NIH sta se z \xc5\xbeeno, s katero je imel takrat dva otroka, odlo\xc4\x8dila za selitev v Izrael (\xc2\xbbalija\xc2\xab), saj sta \xc5\xbeelela biti del judovske dr\xc5\xbeave. Leta 1973, tik pred izbruhom jomkipurske vojne, je Cedar sprejel polo\xc5\xbeaj profesorja na medicinski fakulteti Hebrejske univerze v Jeruzalemu._NEWLINE_Takrat se je za\xc4\x8del ukvarjati z metilacijo. Z Razinom, ki je \xc5\xbee prej delal na isti univerzi, sta najprej pokazala, da je prisotnost 5-metilcitozina v neki regiji kromatina povezana z manj\xc5\xa1o stopnjo prepisovanja genov v tisti regiji. To je bil prvi resnej\xc5\xa1i dokaz za hipotezo, da je metilacija odgovorna za tar\xc4\x8dno\xc2\xa0\xc2\xbbpri\xc5\xbeiganje\xc2\xab\xc2\xa0in\xc2\xa0\xc2\xbbuga\xc5\xa1anje\xc2\xab\xc2\xa0to\xc4\x8dno dolo\xc4\x8denih genov, kar sta kasneje dokazala s \xc5\xa1e bolj natan\xc4\x8dnimi metodami. V 1990. letih so se v njegovem laboratoriju usmerili v raziskave vloge metilacije v embrionalnem razvoju. Najprej so odkrili, da se v zgodnji fazi razvoja zarodka stanje metilacije\xc2\xa0\xc2\xbbponastavi\xc2\xab\xc2\xa0in je druga\xc4\x8dno od stanja v star\xc5\xa1evskih gametah, nato pa dokazali, da metilacija usmerja izra\xc5\xbeanje genov neodvisno od prisotnosti prepisovalnih dejavnikov. Oba procesa sta torej odgovorna za diferenciacijo celic v tkiva med razvojem ob dejstvu, da imajo vse celice enak genski zapis. Zdaj se Cedar ukvarja z vpra\xc5\xa1anjem, kako na metilacijo vplivajo okoljski dejavniki._NEWLINE_Leta 2003 je bil izvoljen za \xc4\x8dlana Izraelske akademije znanosti in humanistike. Trenutno je upokojen, z nazivom zaslu\xc5\xbenega profesorja molekularne biologije na njegovi univerzi, a \xc5\xa1e vedno aktivno sodeluje pri raziskavah. Z \xc5\xbeeno Ziporo ima \xc5\xa1est otrok. Njegov sin Joseph je priznan filmski scenarist in re\xc5\xbeiser.'